**ИЗВЕШТАЈ О РАДУ И ПОСЛОВАЊУ**

**НАРОДНОГ МУЗЕЈА НИШ ЗА 2015. ГОДИНУ**

**И з в е ш т а ј о р а д у**

Свесни своје улоге, чувања и презентовања покретног историјско-уметничког културног добра, Народни музеј Ниш у 2014. години своје деловање је усмерио на следеће задатке:

- обележавање два јубилеја- 101 годину од Бугарске окупације Србије у Првом светском рату и 70 година победе над нацизмом у Другом светском рату. Народни музеј је у 2015. својим изложбама, предавањима која су држали кустоси, кроз различите радионице активно учествовали у телима оформљеним од стране Града настојећи да на што квалитетнији начин обележе наведене годишњице.

- на иницијативу руководства Града, Народни музеј је конкурисао са два ИПА пројекта

- од четири изложбе колико је Музеј имао у 2015. свакако треба истаћи *Грнчарски занат у Нишу* музејског етнолога саветника Иве Трајковића. Гостовање изложбе *Ниш ратна престоница* у Лесковцу и Ваљеву отворило је нове могућности за сарадњу са овим музејима. Тако је група историчара кустоса нашег музеја учествовала у организацији научног скупа и изложбе *Југ Србије у Великом рату и* *Бугарска окупација Србије (1915-1918)* док је са Народним музејем из Ваљева договорен заједнички пројекат *Градови болнице у Србији 1914-1918.* Такође, прелиминарно су договорена гостовања изложби у иностранству – *Јагодинмалске гробнице* у Пули (Хрватска) и *Ниш ратна престоница Србије 1914-1915* у Бордоу (Француска)

- Народни музеј је објавио 6 монографских публикација од чега свакако треба издвојити дело Татјане Трајковић Филиповић, *Стара ископавања на локалитету Бубањ: праисторијско вишеслојно налазиште код Ниша*, Народни музеј, Ниш, 2015.

- У простору некадашње продавнице у Тврђави отворен је *Виртуелни музеј* у сарадњи са Архимедиа групом Електронског факултета у Нишу. Презентовани садржај на специфичан начин приказује делове историје Ниша кроз различите периоде.

- Одлуком Града, Народни музеј је добио на старање спомен собу академског сликара Радомира Антића и том приликом обогатио фонд одељења историје уметности за 40 дела.

- У сарадњи са Нишким културним центром у галеријском простору ове институције постављена је изложба *Песничка соба Бранка Миљковића* аутора Јована Младеновића.

- У сарадњи са катедром за правну историју Правног факултета у Нишу, Народни музеј је обележио државни празник Сретење научним скупом *Одјеци Сретења и српска државност*. То је уједно био и једини скуп са овом темом у Србији. Предвиђено је да радови буду објављени у зборнику.

- Повећана изложбена активност у 2015. битно је допринела повећању броја посетилаца у галерији Синагога као што је и привремено отварање археолошког налазишта Медијана утицало на посећеност овог локалитета. Сличан је случај са Археолошком салом где је Музеј обновио сталну археолошку поставку и повећао број долазака у односу на претходну годину. Осетнији пад забележен је на Ћеле кули док је Логор на Црвеном крсту по броју посета био стандардан што се може видети и из следеће табеле:

|  |  |  |
| --- | --- | --- |
| **Објекат** | **Број посета у 2015 (без Ноћи музеја)** | **Однос у односу на 2014.** |
| Ћеле кула | 26434 | мање 13.5% у односу на 2014 |
| Археолошка сала | 11245 | повећање 7,3% у односу на 2014 |
| Логор на Црвеном крсту | 13678 | мање 0.7% у односу на 2014 |
| Синагога | 7417 | повећање 145,8% у односу на 2014 |
| Медијана | 1115 | повећање јер у 2014. години није било посетилаца |

У години у којој је Народни музеј, на препоруку Музејског друштва Србије и ICOM-a, први пут учествовао у манифестацији ''Десет дана од десет до десет'' (акција је пандан манифестацији '' Ноћ музеја'' коју организује група грађана), појединачне посете су биле бесплатне и то у периоду који је познат по великој посети. Сматрамо да ту треба тражити разлог за смањени број посетилаца.

На крају треба рећи да смо се сусретали и са стандардним проблемима у раду (недостатак депоа, простора за сталне поставке), али и са неразумевањем Републичког завода за заштиту споменика културе када су у питању археолошко налазиште Медијана и Логор на Црвеном крсту што је у великој мери зауставило рад Музеја .

**I ОСНОВНА ДЕЛАТНОСТ**

1. **ОДЕЉЕЊЕ ЗА АРХЕОЛОГИЈУ**
   1. **Одељење праисторијске археологије**

Рад на стилској, типолошкој, стратиграфској и хронолошкој eкспертизи праисторијског материјала са локалитета Лепена код карауле, код села Бољетин. Обрада постојеће документације и археолошке грађе са ископавања 1968 и 1969, под руководством Р.Ајдић, кустоса Народног музеја у Нишу. Целокупна припрема у куцаној форми са цртежима, текстом и фотографијама скоро да је готова и планира се публиковање у 2016.години.

У 2015 години објављен је и каталог, углавном необјављеног археолошког материјала који је део инвентара праисторијског одељења Народног музеја у Нишу под називом *Стара ископавања на локалитету Бубањ* - *праисторијско вишеслојно налазиште код Ниша*. Одржана је и промоција публикације крајем септембра месеца 2015. године.

Настављена су ископавања на локалитету Велика хумска Чука у селу Хум од 07.09.2015 до 06.10.2015. године. Ископавања на овом изузетном локалитету након скоро 70 година започео је Народни музеј у Нишу 2009.године, а затим су прекинута због недостатка материјалних средстава. Залагањем археолошке екипе поново је настављено средствима Министарства културе Србије и Општине Црвени Крст, 2014.године. Ове године и Народни музеј у Нишу узео је учешће у археолошким ископавањима матријалним средствима које долазе из буџета града Ниша. Отворено је пет сонди што износи око 70м2. Нађени су остаци рановизантијског периода, гвозденог, бронзаног и бакарног доба. Пронађени су керамички, коштани и метални предмети, као и мноштво кремених алатки. Издвојено је више археолошких целина (остаци кућа, јама и др.). Издвојено је више фрагментованих посуда које могу да се реконструишу и неколико целих посуда. Прикупљени су узорци за различите анализе. Ситуације на терену, основе откопних слојева, целине су фотографисане.

Урађени су : А;Б;Ц и И картони. Радови ће бити настављени и идуће године у већем обиму. Средства ће одвојити Министарство културе Србије, Народни музеј у Нишу из буџета града и Општина Црвени Крст.

Рађено је на материјалу из праисторијске збирке и документације нишког и алексиначког Музеја који се односи на период рекогносцирања - 1955 и 1966. године - алексиначке котлине и дела долине Мораве. Публикација би требало да буде штампана у 2016.години.

Такође је већ разврстан археолошки материјал, и на њему се интензивно ради, из врло занимљиве целине са ископавања на локалитету Бубањ – Ново Село у Нишу из 1954. године. Ради се о вероватно ритуалном разбијању посуда, можда магијском обреду, који може донети врло занимљиве податке. Ради се на припреми материјала и документације за објављивање.

Рађено је на припреми пројекта рекогносцирања нишког региона, предато опсежно као део плана и програма за 2016. годину, као значајан пројекат који ће преко каталога и изложбе као крајњег продукта презентовати све констатоване локалитете у нишком региону.

Започета је и ревизија праисторијске збирке. Кустос археолог је учествовала у ревизији и попису, као члан комисије, Етнолошке збирке у нишком Музеју.

**1.2. Одсек за антику**

Година 2015. је почела гостовањем изложбе *Јагодин мала* у Народном музеју у Београду. Уз помоћ конзерватора је обављено постављање изложбе и њен повраћај након затварања. Због великог интересовања домаћих медија дат је материјал за приказ изложбе који је штампан у часопису ELEVATOR, који издаје AIR SERBIA (фебруарско издање).

Организована су предавања о мултидисциплинарним истраживањима археолошког налазишта Медијана (15. јануара 2015. године у атријуму Народног музеја у Београду). Предавачи су били дугогодишњи истраживачи из области археологије и конзервације покретног и непокретног материјала са археолошког налазишта Медијана (Милоје Васић, Гордана Милошевић, Драгана Ишљамовић, Надежда Гавриловић, Немања Смичиклас и др.). Виши кустос архолог је имала предавање о мозаицима из Медијане. Презентација је била отворена за јавност, а поред великог броја колега и стручњака, присуствовала је и помоћница министра за културу Александра Фулгоси. Презентација је забележена у београдским и нишким медијима.

Урађена је концепција за нову поставку археолошког материјала из античке збирке, са циљем излагања најрепрезентативнијег материјала. По први пут је изложен већи број предмета, а посебна пажња је посвећена приказивању комплекса Константинове виле у Медијани (по први пут су изложене фреске и мозаици). Материјал је изложен према целинама, односно локалитетима, чиме је омогућено лакше сагледавање античког Ниша.

Пројекат *Конзервација мозаика из виле са конхама са археолошког налазишта Медијана* је због проблема са преносом средстава изведен фазно током целе године и за његов завршетак је неопходно обавити још и завршне конзерваторске радове. Тражени су услови за излагање мозаика унутар виле са перистилом, и чека се сагласност Републичког завода за заштиту споменика културе.

Пројекат *Константинова вила у Медијани* - Виши кустос археолог је написала текстове о мозаицима, фрескама и покретном археолошком материјалу који ће се наћи у новој публикацији о Медијани (аутори су још и Милоје Васић, Гордана Милошевић и Надежда Гавриловић). За потребе публикације одвојен је материјал који је конзервиран и фотографисан. Реализација пројекта је у завршној фази.

Пројекат ''*Медијана*'' у оквиру MOSAIKON пројекта - Као учесник курса из менаџмента археолошких локалитета са мозаицима (Кипар 2014), виши кустос археолог је спровела пројекат везан за археолошко налазиште Медијана. То је подразумевало низ активности које су обављене у једногодишњем периоду уз подношење кварталних извештаја стручном тиму мозаикона, а резултати пројекта су представљени на завршном скупу у Херкуланеуму, Италија (септембар 2015). За успешно реализован пројекат виши кустос археолог је добила сертификат MOSAIKON-а.

За потребе будуће презентације археолошког налазишта Медијана покренут је пројекат ограђивања презентног простора, ради безбедности самог изворишта и ради лакше контроле кретања посетилаца. С тим у вези одржани су састанци са ЈКП Наисус и Републичким заводом за заштиту споменика културе који је издао сагласност на пројекат. Реализација пројекта је у току. Такође је поднет захтев за издавање техничких услова за израду музејске презентације Медијане Републичком заводу за заштиту споменика културе, са циљем да се створе услови за отварања Медијане у 2016. години. С тим у вези, Републички завод је оформио тим који треба да ради на реализацији тог пројекта.

Обављена је реорганизација депоа скулптура и металних предмета на Медијани, физичким одвајањем материјала по врсти и хронологији, чиме је омогућена лакша манипулација материјалом. Извршен је попис студијског материјала и одвојен део предмета предвиђен за овогодишњу конзервацију. Пројектом *Санација депоа на Медијани* предвиђено је да се постави изолација у депоима камене пластике и керамике, што ће омогућити реорганизацију тих депоа у наредном периоду и побољшати услове чувања покретног археолошког материјала. Реализација пројекта је у току.

У периоду септембар-октобар извршена су археолошка ископавања стибадијума Б и северног дела виле са перистилом (у сарадњи са Археолошким институтом). Динамика археолошких радова на простору стибадијума Б зависи од конзерваторских радова који се паралелно изводе на мозаику (Републички завод за заштиту споменика културе), тако да се завршетак ископавања и финална обрада материјала и документације предвиђају до краја новембра.

Настављена је сарадња са Технолошким факултетом из Лесковца, у оквиру пројекта хемијске анализе фрагмената мермерних скулптура из Медијане ради њихове идентификације.

У недељи обележавања градске славе Св Константин и Јелена, виши кустос археолог је организовала стручна вођења на Медијани за организоване групе. Медијану је за недељу дана обишло 1.000 посетилаца. Такође су обављана стручна вођења у летњем периоду, током рада на локалитету.

Током 2015. године виши кустос археолог је радила у комисији за попис збирке средњег века, а обављен је и попис збирки нумизматике и епиграфике, што је омогућило да се изврши примопредаја збирки између ње и колеге Станислава Павловића.

По пријему античке збирке, извршено је пребацивање предмета из канцеларије Слободана Дрче у депо у логору, и пребацивање картотечког ормана у зграду у ул. Ген.М. Лешјанина. Извршен је преглед стања инвентарских картона и у договору са одељењем за документацију отпочето дигитализовање картона.

**1.3. Одсек за средњи век**

У овом периоду се започело и са припремама (обрада предмета и припрема текстова за штампу) за редизајнирање сталне археолошке поставке у Археолошкој сали. Припреме, нарочито оне које се тичу техничке реализације су се интезивирале у марту због тога што је изложба требала бити отворена 1.4.2015. године на дан Музеја. Након отварања изложбе, у циљу промовисања исте, кустос је учествовао у емисијама на локалним телевизијама.

Истовремено, извршена је ревизија средњовековне збирке о чему је сачињен извештај који је усвојио Управни одбор.

Од 25.5.2015 до 5.7.2015. године кустос је као члан стручне екипе учествовао на археолошким истраживањима на локалитету „Свети Тројица” у селу Кржинце поред Владичиног Хана. Непосредно након повратка са терена кустос је кренуо са пописом студијског материјала из средњовековне збирке и његовом обрадом.

У периоду од 7.9.2015. до 6.10.2015 кустос је узео учешћа на археолошким истраживањима на локалитету „Велика Хумска чука” у селу Хум код Ниша. На овим ископавањима је успостављена сарадња са археолозима из Археолошког института из Београда који су радили рекогносцирање на територији Алексинца тако да ће до краја године или почетком наредне године кустос обрадити материјал који се налази у средњовековној збирци, а потиче из Алексинца и његове околине и публиковати у тематском зборнику радова. Такође ће се наставити са ревизијом праисторијске збирке.

У Зборнику Нишког музеја бр. 23 кустос је објавио чланак под називом „Секире из средњовековне збирке Народног музеја у Нишу”. У међувремену је настављено са обрадом оружја, нарочито је стављен акценат на буздоване и мачеве. Буздовани су обрађени и припремљени за публиковање у Зборнику Нишког музеја бр. 24. Истовремено је настављено са обрадом средњовековног материјала са локалитета „Јагодин мала”.

По позиву археолога из Завода за заштиту споменика културе Ниш, односно у сарадњи са њима вршен надзор приликом изградње грађевинских објеката на територији Ниша.

**2. ОДЕЉЕЊЕ ЗА НУМИЗМАТИКУ И ЕПИГРАФИКУ**

Кустос историчар је радио на редизајнирању сталне поставке у изложбеној згради у ул. Николе Пашића. Након тога, извршен је попис Нумизматичке збирке (Збиркe Грчког новца, Римског новца, Византијског новца и Средњевековног новца) од 6. 4. до 11. 5. 2015. Рађена ревизија збирке Средњег века од 1. 3. 2015. до 1. 5. 2015.

**3.ЕТНОЛОШКО ОДЕЉЕЊЕ**

На поклон је за етнолошку збирку прибављено 9 предмета за збирке народних ношњи и накита.

За изложбу „Грнчарски занат у Нишу“ издвојено је и дато на конзервацију шест предмета од тога пет од метала и један од керамике. Остали изложени предмети (154) су прошли препараторски третман ( преглед, чишћење, брисање, а еснафска застава је делимично и конзервирана). Током године депои су редовно обилажени, чишћени и проветравани. До краја године је урађена превентивна заштита свих предмета у њима: дезинсекција, дезифекција и дератизација .

Изложбена делатност - Министарство културе Републике Србије је дописом крајем јула препоручило свим музејима да се активно укључе у обележавање Дана европске баштине на тему ''Стари занати, заштита очуваност и самоодрживост''. Надлежни етнолог – саветник је реализовао изложбу „Грнчарски занат у Нишу“ на којој је изложено 160 експоната, три легенде и 21 оригинална фотографија на којима је приказан целокупни процес производње грнчарских предмета. Изложба је постављена у Галерији Синагога отворена 25. 09. и трајаће до 30. 10. 2015. године.

Током марта месеца издвојено је и снимљено, заједно са препараторима и фотографом 100 предмета за документацију. Написан је стручни рад на тему: ''Грнчарски занат у Нишу“, и биће предат за наредни број Зборника Народног музеја.

Отпочет рад са колегиницом Милицом Карапанџић на подели збирки.

Етнолог саветник је као председник жирија узео учешћа на етно сајму у Нишкој бањи за доделу награда у такмичарским категоријама „Бела кошуља“ Најбоље презентован“, Стари занат“ „ Најбоља трдаиционална јела и пића. Такође, етнолози Народног музеја су учествовали у Босилеграду на трибини „ Традиционална култура и њено очување“ и том приликом активно изнели своја мишљења и искуства у досадашњем музејском раду на овим пословима и дали пепоруке и смернице за рад босилеградској основној школи, која планира да при школи оформи музејску збирку

Кустос етнолог је учествовао у припреми материјала за публикацију „Историја Срба у 1000 артефаката“ - Посета музејима у Београду и Ваљеву.

**4. ИСТОРИЈСКО ОДЕЉЕЊЕ**

Каталог изложбе Ниш ратна престоница Србије 1914/1915 добио је награду као признање за афирмацију и неговање традиције и баштине Ниша на 11 Светосавском сајму књига 2015 године .

Током периода трајања изложбе ''Ниш ратна престоница Србије 1914/1915'', кустос историчар вршио стручна вођења кроз изложбу као и остале активности везане за промоцију исте. Ова изложба је гостовала у Лесковцу ( од 7. априла до 27. априла) и Ваљеву (27. август до 1.октобар)

Кустоси историчари су били ангажовани на селекцији, обради и припреми предмета, фотографија и докумената уступљених Народном музеју у Лесковцу за изложбу под радним називом Југ Србије 1915-1918. За потребе ове изложбе, кустоси су обавили теренска истраживања у следећим институцијама: Архив Србије, Архив Југославије, Архив Српске Академије Наука и Уметности, Војни Архив, Историјски архив Ниш.

Настављен је попис збирки историјског одељења, извршена је предаја фотографија од стране вишег кустоса Марине Влаисављевић и њихова примарна обрада са колегом Иваном Митићем и припрема дела предмета из збирке архивске грађе за реинвентаризацију .

Током манифестације Музејског друштва Србије и ИКОМ-а '' Десет дана од десет до десет'' кустоси историчари Народног музеја одржали су у Пројекционој сали логора на Црвеном крсту дванаест предавања са темама из Првог и Другог светског рата.

У сарадњи са Народним музејем у Лесковцу, група кустоса је у функцији сарадника учествовала у реализацији изложбе '' Бугарска окупација Србије 1915-1918'' као и у организовању свечане скупштине Музејског друштва Србије поводом међународног дана музеја 18. маја у Београду, на којој су додељене награде Михаило Валтровић.

Научни скупови - Кустоси историјског одељења учествовали су на следећим стручним скуповима: *Одјеци Сретења*, *Велики рат и Србија под бугрском окупацијом (1915-1918)*, *Jews and jewish elite during the Second World War*, *Бугарска зверства и окупација Србије (1915-1918)*, *150 година од смрти Јована Цвијић*а, *Antique conceptrion of life in a modern age,Живојин Андрејевић- интердисциплинарност научног истраживања.*

**5. ОДЕЉЕЊЕ ИСТОРИЈЕ УМЕТНОСТИ**

Збирка је увећана за три предмета (једна уљана слика и две графике) као и 40 слика и заоставштине Радомира Антића. Урађена је ревизија предмета Збирке историје уметности у саставу комисије од три члана у присуству кустоса Збирке. Отворено је двадест нових картона у које су унети подаци о приновљеним предметина. Обрађено је пет скулптура аутора Милована Крстића у 3Д пројекцији за приказивање на предстојећој изложби овог аутора.

Организација, отварање и поставка изложбе *Ликовна колонија Сићево 1964-1969* у Медија центру Одбрана Дома Војске Србије у Београду. Изложба је отворена 8.октобра, а трајала је до 12. новембра 2015. Изложбу је отворио Никола Кусовац реномирани историчар уметности, а говорили су и Угљеша Рајчевић један од органозатора обновљене колоније 1964. год. и Здравко Вајагић.сликар учесник колоније 1967.

Виши кустос је имао организовано стручно вођење кроз наведене изложбе као и припрему за приказивање ауторских филмова аутора чија су дела приказана на овој изложби.

Стручно усавршавање:

Учешће на симпозијуму „Годишњица три српска великана уметности“, у организацији Факултета уметности у Нишу и Центра за научно-истраживачки рад САНУ универзитета у Нишу. Сарадници у организацији симпозијума, поред Музеја савремене уметости у Београду и Галерије Н. Петровић из Чачка били су и ГСЛУ-ти у Нишу и Народни музеј из Ниша.

У овом периоду настављено је са истраживањем стручне литературе, а дат је акценат на скулптора М. Крстића, обзиром да је планирано реализовање изложбе.

Израда скен репродукција слике „Херцеговка“ аутора Милана Коњевића за публиковање и научно истраживачки рада под називом Самосталне изложбе Милана Коњовића у Галерији „Цвијета Зузорић“ у Београду од стране колетинице мр. проф. Татјане Савић.

На захтев директора кустос је са шефом тех. службе и правником обишао атеље сликара Радомира Антића. По овом питању израђен је допис и достављен директору и пом. директора Музеја. Кустос је један од чланова комисије за рад на валоризацији слика поклоњеног атељеа сликара Радомира Антића.

Пошто смо били благовремено обавештени о новонасталој ситуацији о приватизацији у ДОО МИН –ХОЛДИНГ ЦО Ниш, кустос је изашао на терен и снимио слику „Пикник“, уље на платну, из 1959. аутора Ђорђа Андрејевића Куна, која се налази у просторијама МИН након чега је достављен допис Агенцији за приватизацију (сектор за стечај) у Београду, а како би иста била предата нишком Музеју на чување.

Виши кустос је дежурао у Археолошкој сали поводом манифестације „Музеји Србије – десет дана од 10 до 10“. Текући послови су обухватали сарадњу са другим колегама из других установа и медијима, рад са странкама, праћење стручне литературе.

**6. ОДЕЉЕЊЕ КЊИЖЕВНЕ ЗАОСТАВШТИНЕ**

**Збирка Стеван Сремац**

Урађена је ревизија, попис и реинвентаризација збирке. У току је рад на припреми каталога изложбе *Стеван Сремац, оставштина српском народу*

**Збирка Бранко Миљковић**

Урађена је ревизија, попис и реинвентаризација збирке. У сарадњи са Нишким културним центром за манифестацију ''Ноћ музеја'' изведена је тематска изложбена поставка *Песничка соба Бранка Миљковића* са пратећим програмом. У току је рад на припреми монографије '' *Каталог рукописне заоставштине Бранка Миљковића*.

7. **КОНЗЕРВАТОРСКО ОДЕЉЕЊЕ**

ОБРАДА ПРЕДМЕТА

Сви приспели предмети у конзерваторско одељењe евидентирани су у књизи евиденције приспелог материјала, тако да постоји евиденција о броју конзервираних предмета са њиховим инвентарским бројевима и врстом конзерваторског третмана.

КОНЗЕРВАЦИЈА И ЗАШТИТА ПРЕДМЕТА

У току овог периода урађена је конзервација следећих предемта:

* 5 предмета из етнолошке збирке за изложбу „Грнчарски заната у Нишу“
* 11 предемта од сребра из археолошке збирке (одељење за средњи век) за потребе сталне поставке
* 30 предмета (метал, стакло, мермер) из археолошке збирке (одељење антике) за потребе сталне поставке
* 16 предмета (метал) из археолошке збирке (одељење антике) за потребе реализације пројекта Константинова вила на Медијани и наставља се конзервација 46 предемта за поменути пројекат.

ОСТАЛЕ АКТИВНОСТИ

У оквиру гостовања изложбе „Јагодин мала - касноантичка некропола“ у Народном музеју у Београду (16.12.2014. - 18.1. 2015.), одржано је представљање археолошког налазишта Медијана под називом „ Мултидисциплинарна истраживања Медијане“. Драгана Ишљамовић је у име конзерваторског одељења имала презентацију рада „Пројекти конзервације и израде копија скулптура и епиграфских споменика за потребе нове сталне поставке музеја на Медијани“

И ове године је настављена сарадња са Технолошким факултетом из Лесковца. Рађена је идентификација четири фрагмента мермерних скулптура применом Fourier-ове трансформационе спектроскопије, како би се утврдила припадност истим скулптурама.

Конзерватори су посетили Народни музеј у Лесковцу, где су уз стручно вођење својих колега упознати са новом сталном поставком. Истовремено су учествовали у реализацији измене сталне археолошке поставке.

Конзерватори овог одељења су били ангажовани као чланови комисија за попис нумизматичке збирке, за ревизију предмета из збирке историје уметности као и у комисији за прузимање слика Радомира Антића.

**8. ПРЕПАРАТОРСКА РАДИОНИЦА ЗА ТЕКСТИЛ**

Одрађени препараторски третмани на 130 предмета од текстила, и сваки предмет је фотографисан.

Рад са кустосом Маром Макарић на изложби „Ликовна колонија Сићево 1964-1969“ у галерији Србија у Нишу. У оквиру гостовања изложбе „Ликовна колонија Сићево 1964-1969“ у Медија центру ОДБРАНА Дома Војске Србија у Београду паковано и припремљено 66 слика за безбедан транспорт.

Са кустосом Ивом Трајковићем одабирање предмета и препараторски третман на 160 предметима из етнолошке збирке за изложбу „Грнчарски занат у Нишу“ и урађена превентивна конзервација на еснафској застави. Реинветарисано 30 предмета из етнолошке збирке.

На захтев кустоса Весне Црноглавац у току ове године урађена је конзервација на12 предмета од керамике из археолошке збирке (одељење антике) и наставља се конзервација.

За завичајни музеј Књажевац урађена превентивна конзервација „Аноксијом“ на 3 предмета. Одрађен третман аноксијом на 60 предмета из етнографске збирке и 30 предмета из историске збирке.

У оквиру гостовања изложбе „Ниш ратна престоница 1914-1915“ са кустосом Бојаном Нешић спакована је и припремљена изложба за Лесковац.

За сталну поставку историског одељења у „Логору 12 фебруар“ настави ће се са препараторским радом на 40 предмета од текстила.

Извршена превентивна заштита предмета из етнографске збирке у депоу на логору и у депоу Бранка Миљковића.

**9. БИБЛИОТЕКА**

Библиотечки фонд се увећавa континуирано: куповином, поклонима и разменом. Нумерички показатељи илуструју структуру попуњавања фонда у протеклој години. Укупан фонд библиотеке увећан је за 233 библиографске јединице : 189 монографских публикација (монографија, каталога и брошура) и 44 свеске серијских публикација; највише је приновљено: разменом 231 публикација, а куповином 2 наслова. Сва новa издања су инвентарисана, стручно обрађена и уведена у улазну књугу инвентара, све публикације су унесене у електронску базу података, сачињен је списак нових издања за текућу годину, сређивана је база података за периодику и ажурирани су сви спискови

Фебруара, 2015. године направљен је контакт са Управом музејских библиотека града Трста, која ће нам достављати сва музејска издања, сукцесивно. До сада је донирано 30 публикација.

Урађени су картони књига за лисни алфабетски каталог, посебно за сваки нови наслов или свеску периодике и одложени у картотечки орман; урађене су упутне каталошке јединице за наслов;делимично урађен аналитички каталог; редовно евидентирање серијских публикација у контролним картонима.

Размена издања одвија се континуирано у току читаве године. У 2015. години достављено је 389 примерака наших издања из текуће и претходне године.

Одређен број примерака поклоњен је институцијама и појединцима који сарађују са Музејем или су на било који начин заслужили овај третман. Поклоњено је укупно 51 примерак музејских издања.

Урађен је попис нових наслова који су обогатили књижни фонд библиотеке (2013-2015) и припремљен за објављивање у Зборнику Народног музеја, бр. 24, за 2016. годину;

Урађена је процена нових књига које су обогатиле књижни фонд у 2015. години;

Редовно учешће на промоцијама нових издања, сродних институција, ради богаћења књижног фонда.

**Пратеће делатности**

3-4. априла 2015. године учешће на фестивалу науке ,,Наук није баук“ и помоћ око налажења литературе за ученике гимназије ,,Светозар Марковић“;

22. априла 2015. поводом Дана сећања на жртве Холокауста и фашизма, учествовала у раду ученика гимназије ,,Бора Станковић“ у Нишу, који су направили филм о јеврејској породици Мендел из Ниша. Музеј је добио на поклон копију документарног филма за библиотечки фонд;

15. маја 2015. похађала акредитовани семинар ,,*Специјална библиотека-центар библиотечко-информационе делатности у привреди и јавним установама*“, одржан у Библиотеци града Београда и добила сертификат за стручно усавршавање.

11. **ОДЕЉЕЊЕ ДОКУМЕНТАЦИЈЕ**

Преглед изложби које је Музеј организовао или био домаћин ове године:

11.1. **Изложбе Народног музеја:**

1. Ј. Младеновић, Песничка соба Бранка Миљковића (мај-јун)

2. Н.Озимић, Ризница Ниша, Трг Краља Александра ( јун – јул)

3. И.Трајковић, Грнчарски занат у Нишу, Галерија Синагога ( септембар- новембар)

4. Дигитални музеј, Простор у Тврђави (септембар)

5. ''Ниш октобра 1944'' Дом Војске Србије (децембар)

**11.2. Гостујуће изложбе у Галерији Синагога:**

1. Слободно зидарство у Србији 1785-2015 (мај), Регуларна Велика Ложа Србије и Етнографски музеј

2. М.Филиповић, Злочини Вермахта у Србији за време Другог светског рата (јун – август), Министарство за рад и социјална питања

3. З. Костић, Изложба јапанских графика уметника Коуки Тсуритани и Тамекане Јошихатсуа (август)

4. В.Кривошејев, Д.Илић, Ваљево-град болница (1914-1915), Народни музеј,Ваљево (септембар)

5. М. Рацковић, Надежда Петровић 1915-2015: Болничарка са палетом (септембар), Факултет уметности Ниш

6. Р. Милојић, Јавни ахрив медицинске документације особа које су доживеле насиље у приватној и јавној сфери, Музеј насиља, Београд

7. А. Гоан, Портрети и сећања-Јеврејска заједница Србије пре Холокауста, Савез Јеврејских општина Србија (октобар)

8. Позориште лутака Ниш, ''Чаробњаци из Ниша'', (1.-10.12.)

9. група аутора, '' Мој град кроз објектив'', Општина Медијана (14.-20.12.)

**11.3. Гостовање изложби Народног музеја:**

1.Ниш – ратна престоница Србије 1914-1915“ , гостовање у Народном музеју Лесковац (мај)

2. Ниш- ратна престоница Србије 1914-1915“, гостовање у Народном музеју Ваљево (септембар – октобар)

3. Ликовна колонија Сићево 1964-1969, гостовање у Великој галерији Дома војске у Београду (октобар – новембар)

**11.4.Манифестације, промоције и предавања у 2015. години** :

1. „Интердисциплинарно представљање арх. налазишта Медијана“ (Народни музеј Београд)

2. Научни скуп „Одјеци Сретења и српска државност“ (Универзитет Ниш)

3. Предавање А. Динчића „ 27. март 1941.- узроци и последице“ (Пројекциона сала)

4. Представљање нове сталне поставке у Археолошкој сали у оквиру Дана музеја

5. У оквиру манифестације „Музеји Србије-десет дана од 10 до 10“ Народни музеј се укључио низом предавања, филмских пројекција, промоцијама књига, као и изложбама фотографија у Пројекционој сали на Логору, а у Галерији Синагога одржано је предавање, радионица и изложба стрипа, као и пројекција „Смотра археолошког филма“.

5. Промоција издања Задужбине Николе Пашића из Зајечара у оквиру Дана музеја (Пројекциона сала)

6. Предавање др Владимира Кривошејева, директора Народног музеја Ваљево: „*Нова музеологија-примена у пракси са примерима из Народног музеја Ваљево*'' (Пројекциона сала)

7. Промоција књиге „ *Стара ископавања на локалитету Бубањ-праисторијско вишеслојно налазиште код Ниша*“, аутора Татјане Трајковић Филиповић и Драгана Милановића (Пројекциона сала)

8. Перформанс „Један дан Клариса“, Габријела Николић (Логор на Црвеном крсту)

9.138 година Црвеног крста у Нишу (Црвени крст Ниш)

10. Отварање простора ''Дигитални музеј'' у Тврђави

**11.5. Музејски фонд**:

-Збирка Историје уметности увећана је за 3 предмета и 40 слика из заоставштине Радомира Антића.

-Збирка Бранко Миљковић- (Одељење књижевне заоставштине) увећана је за 1 предмет.

Привремено кретање музејских предмета:

-78 предмета за потребе изложбе „ Ниш ратна престоница Србије 1914-1915.“

- 66 предмета за потребе изложбе „ Ликовна колонија Сићево 1964-1969.“

Пописи и ревизије збирки у 2015. години:

-Збирка Стеван Сремац и Бранко Миљковић

-Збирка нумизматике и епиграфике

-Средњевековна збирка

- Збирка праисторије

У оквиру манифестације „Ноћ музеја“, 14.05. 2015. године одржана је презентација „*Приче из шкриње-заборављене приче Народног музеја Ниш*“ у Пројекционој сали Логора на чијој сам припреми радила коју су приредили кустоси овог одељења.

Виши кустос је учествовала у приређивачком раду са колегом Јованом Младеновићем, репринт издања о Народном музеју из 1937. године. Припремила је и предала чланак за ново издање Зборника „Прво саветовање археолога ФНРЈ. Горепоменута документација из послератног периода сређена је архивским принципима и формирана је нову кутију број 16 која садржи 10 досијеа и 389 докумената. Сваки од њих је обележен, печатиран, детаљно описан и додат списку Архивска грађа. Упоредо са стручним одлагањем ове документације, извршено је такође и скенирање сваког документа понаособ.

Током године, кустос је полагао испит и стекла више стручно звање- кустос документариста, израдом хабилитационог рада „Архивска грађа Народног музеја“.

Скенирање документације из других одељења:

- за потребе Одељења археологије, антика - скенирала сам 160 негатива „Медијана пре 2000.“ - Одељење књижевне заоставштине: скенирана је документација о Бранку Миљковићу

- Одељење археологије, праисторија- скениране су 2 публикације о Владимиру Фјуксу

Остале активности:

* виши кустос била председник комисије за ревизију збирке Среван Сремац и Бранко Миљковић
* Поред наведеног, дизајниран је и урађен потпуно нови веб сајт Народног музеја Ниш. Инсталиран је већи број нових рачунара и различите рачунарске и електронске опреме и извршена замена старих рачунара и опреме.
* Урађено је 3Д скенирање мозаика на археолошком локалитету Медијана и у изложбеном простору у улици Николе Пашића у сарадњи са Одељењем археологије. 3Д модели скенираних мозаика биће прикључени музејској бази података и биће коришћени за мониторинг стања мозаика, са циљем правовременог уочавања евентуало насталих промена на мозаицима и предлагања адекватних мера заштите од стране конзерватора. Поред тога тако добијени 3Д модели мозаика биће коришћени и при мултимедијалној презентацији музејског фонда у циљу представљања јавности културног и музејског наслеђа Ниша и околине и стварања интерактивног Музеја;
* Започета је дигитализација 100 скулптура, 3Д скенирањем, из Одељења историје уметности аутора Милована Крстића;
* С обзиром на потписани Протокол о сарадњи између Народног музеја Ниш и Етнографског музеја у Београду из 2014. године, документариста је учествовао у реализацији пројекта „Култура исхране Србије”, као координатор за мултимедијалну презентацију и дигиталну обраду. Резултати успешне реализације овог пројекта су, између осталог, три изложбе. Од тога су две међународне, а једна домаћа. Прва изложба била је реализована у Српском културном центру у Паризу под називом „Путеви хране у Србији”. Друга изложба је гостовала на EXPO-у у Милану под називом „Породична слава” и била је посвећена обичају слављења породичне славе у Србији. Трећа изложба, која је још увек актуелна у Етнографском музеју у Београду је под истоименим називом као и пројекат „Култура исхране Србије”;
* Учешће на стручном скупу ''Подизање свeсти o значају регистрованог нематеријалног културног наслеђа Рeпубликe Србиje кроз унaпрeђeњe Нaциoнaлнoг рeгистaрa НКН'' , који је организовао Центар за нематеријално културно наслеђе у Етнографском музеју у Београду и био је посвећен активностима на заштити, очувању и презентовању елемената нематеријалног културног наслеђа Републике Србије. Организација стручног скупа је била део активности које Центар за нематеријално културно наслеђе реализује у оквиру прojeктa Дигитaлизaциja дoкумeнтaциje Нaциoнaлнoг рeгистрa нeмaтeриjaлнoг културнoг нaслeђa и кoришћeњe нoвих инфoрмaциoнo-кoмуникaциoних тeхнoлoгиja у зaштити и прoмoвисaњу нeмaтeриjaлнoг културнoг нaслeђa, који је подржао Унеско.
* Реализована интернет конекција зграде Музеја у улици Николе Пашића.

**12. СТРУЧНО УСАВРШАВАЊЕ**

У 2015. години издавачка делатност Народног музеја је била изузетно активна. Објављени су следећи радови као монографије или у периодичнијим публикацијама:

**12.1. Монографије**

1.Зборник Народног музеја бр 23

2. Т.Трајковић Филиповић, *Стара ископавања на локалитету Бубањ: праисторијско вишеслојно налазиште код Ниша*, Народни музеј, Ниш, 2015.

3. N. Ozimic, A.Dincic, *Camp de concentration Croix-rouge*, Народни музеј, Ниш, 2015.

4. М. Влаисављевић, Ćele-kula / The Skull-tower, Народни музеј, Ниш, 2015.

5.И. Митић, Бекства из концентрационог логора на Црвеном крсту, , Народни музеј, Ниш, 2015.

.

**12.2. Периодика**

1.С.Митић, *Секире из средњовековне збирке*, Зборник Народног музеја, 23, Ниш, 2014, 17-24

2. А. Динчић, *Погинули и умрли нишки ратници 1914-1915(сахрањени на нишком гробљу)*, Зборник Народног музеја, 23, Ниш, 2014, 101-112

3. А. Динчић, И. Груден Милентијевић,И.Митић, *Рад на презентацији меморијалног комплекса ''12. Фебруар'' и његових збирки од 1967. до 2014*,Лесковачки зборник, LV, Лесковац, 2015, 371-382

3. И.Митић, *Прво бекство из концентрационог логора на Црвеном крсту*, Зборник Народног музеја, 23, Ниш, 2014, 113- 128

4. Н. Озимић,*Драгиша Цветковић и нишки Јевреји у Другом светском рату*, Зборник Народног музеја, 23, Ниш, 2014,131- 142

5. Н.Озимић, Б.Симовић, *Избеглице у Нишу за време окупације*, Лесковачки зборник LX, Народни музеј, Лесковац, 2015, 172-185

6. Н.Озимић, *Порекло архиепископа Арсенија Сремца*, Митолошки зборник, 33, Центар за митолошке студије, Рача, 2015.,245- 250

5.И.Трајковић,*Чешљарски занат*, Зборник Народног музеја, 23, Ниш, 2014, 181- 191

6.Д. Ишљамовић, *Конзервација стаклене чаше и пехара из античке збирке*

*Народног музеја у Нишу*, Зборник Народног музеја, 23, Ниш, 2014, 213- 228

7.И.Старчевић, *Библиографија издања Народног музеја у Нишу (2010 -2015)*, Зборник Народног музеја, 23, Ниш, 2014, 253-271

8.Т.Миленковић, *Активности Народног музеја Ниш на подизању и уређењузграде музеја на археолошком налазишту Медијана (1935 – 2012)*, Зборник Народног музеја, 23, Ниш, 2014, 273-279

9.Т.Миленковић, *Преглед изложбене активности Народног музеја у Нишу од 2004. до 2014.*, Зборник Народног музеја, 23, Ниш, 2014, 279 -312

10. М. Влаисављевић, *Приказ књиге '' Нишки официри пали у ратовима1912-1918''*, Зборник Народног музеја, 23, Ниш, 2014, 307-309

11. С. Павловић, Реализација ИПА пројекта прекограничне сарадње Србија- Бугарска *Улажимо у историјско наслеђе за културно и духовно зближавање и економски напредак између општина Правец и Ниш* - CCI Number 2007CB16IPO006 – 2011 – 2 – 91- *фонда Народног музеја у Нишу* , Зборник Народног музеја, 23, Ниш, 2014, 325-335

12. М. Карапанџић, Реализација ИПА пројекта прекограничне сарадње Србија-Бугарска *Дигитализација и визуализација најзначајнијих збирки Музеја из области народних ношњи и накота увођењем нових 3Д технологија-виртуелни музеј*, Зборник Народног музеја, 23, Ниш, 2014,335-342

12. В. Црноглавац, *КОНФЕРЕНЦИЈА ICCM (International Committee for the conservation of Mosaics)* 27-31. октобар 2014, Сасари - Алгеро (Сардинија, Италија) Зборник Народног музеја, 23, Ниш, 2014, 343-345

**12.2. Учешће на научним скуповима**

Кустоси историјског одељења учествовали су на следећим научним скуповима:

* 150 година од смрти Јована Цвијића
* 180 година од доношења Сретењског устава
* Jews and Jewish elite during the Second World War (Krakow)
* Бугарска зверства и окупација Србије (1915-1918) (Сурдулица, Лексовац)
* Живојин Андрејевић: мултидисциплинарност истраживања историје

**12.3. Учешће на стручним радионицама**

У периоду од 28.априла до 18. маја виши кустос је учествовала на међународном курсу из конзервације и менаџмента локалитета са мозаицима, у оквиру пројекта MOSAIKON у организацији GETTY Института. На курсу су учествовале колеге из Африке и Европе, које се суочавају са истим професионалним изазовима када су у питању антички мозаици очувани in situ. Курс је пружио корисне информације које ће унапредити даљи рад археолога на налазишту Медијана, по питању заштите и презентације.

Радници препараторске радионице за текстил су узели учешћа на дводневној стручној радионици '' *Транспорт и паковање музејских предмета*''. Сви радници основне делатности су похађали дводневну радионицу ''*Паковање музејских предмета за транспорт и распакивање истих''*

Народни музеј је у 2014. организовао свечану скупштину Музејског друштва Србије поводом међународног дана музеја 18. маја, на којој су додељене награде Михаило Валтровић.

**12.4. Добијање звања**

Народни музеј је у 2015 два радника послао на полагање државног испита ради добијања звања. Тако је Александар Обрадовић стекао звање кустос документалиста док је Жељко Анђелковић добио стручно звање кустос-педагог.

Народни музеј Ниш

Директор

Славиша Поповић